ΘΕΜΑ: Έγκριση Επιχειρησιακού Προγράμματος Διαχείρισης Αδέσποτων Ζώων Συντροφιάς του Δήμου Λειψών για το έτος 2026-2027
Σύμφωνα με τον Ν. 4830/2021, όπως ισχύει, αρμόδιες αρχές για τη φροντίδα, την περισυλλογή και τη διαχείριση των αδέσποτων ζώων συντροφιάς είναι οι Δήμοι, εντός των διοικητικών ορίων των οποίων εντοπίζονται τα αδέσποτα ζώα.
Στο πλαίσιο των αρμοδιοτήτων τους, οι Δήμοι υποχρεούνται να διαθέτουν ολοκληρωμένο επιχειρησιακό πρόγραμμα διαχείρισης αδέσποτων ζώων συντροφιάς, συνοδευόμενο από τον αναγκαίο προϋπολογισμό και τον προγραμματισμό των επιμέρους δράσεων.
Το επιχειρησιακό πρόγραμμα περιλαμβάνει δράσεις που αφορούν ιδίως την περισυλλογή, την παροχή κτηνιατρικής περίθαλψης, την ηλεκτρονική σήμανση και καταγραφή στο Εθνικό Μητρώο Ζώων Συντροφιάς (ΕΜΖΣ), τη στείρωση, τη φιλοξενία όπου απαιτείται, την αναδοχή, την υιοθεσία, την επανένταξη και την παρακολούθηση των επανεντασσόμενων ζώων, καθώς και κάθε άλλη ενέργεια που συμβάλλει στην προστασία και την ευζωία τους.
Ο Δήμος Λειψών, λαμβάνοντας υπόψη τα ιδιαίτερα χαρακτηριστικά του νησιού, τον υφιστάμενο πληθυσμό αδέσποτων γατών, τα αποτελέσματα των δράσεων που έχουν ήδη πραγματοποιηθεί, καθώς και τις ανάγκες που έχουν καταγραφεί σε συνεργασία με τον κτηνίατρο και το Φιλοζωικό Σωματείο Λειψών, προχωρά στην επικαιροποίηση και ενίσχυση του προγράμματος διαχείρισης των αδέσποτων ζώων συντροφιάς.
Παράλληλα, λαμβάνεται υπόψη η πρόσθετη χρηματοδότηση ύψους 15.000,00 ευρώ που έχει εγκριθεί από το Υπουργείο Εσωτερικών / αρμόδια Γενική Γραμματεία για την Προστασία των Ζώων Συντροφιάς, η οποία δημιουργεί τη δυνατότητα περαιτέρω ενίσχυσης των δράσεων και του απαραίτητου εξοπλισμού για τη φροντίδα των αδέσποτων ζώων του Δήμου.
Κατόπιν των ανωτέρω, καλείται το Δημοτικό Συμβούλιο να εγκρίνει το Επιχειρησιακό Πρόγραμμα Διαχείρισης Αδέσποτων Ζώων Συντροφιάς του Δήμου Λειψών για το έτος 2026-2027.




ΕΠΙΧΕΙΡΗΣΙΑΚΟ ΠΡΟΓΡΑΜΜΑ ΔΙΑΧΕΙΡΙΣΗΣ ΑΔΕΣΠΟΤΩΝ ΖΩΩΝ ΣΥΝΤΡΟΦΙΑΣ ΔΗΜΟΥ ΛΕΙΨΩΝ ΕΤΟΥΣ 2026-2027
1. Ειδικά χαρακτηριστικά του Δήμου Λειψών
Ο Δήμος Λειψών βρίσκεται στα Δωδεκάνησα και αποτελεί νησιωτικό Δήμο με ιδιαίτερα γεωγραφικά και πληθυσμιακά χαρακτηριστικά. Οι Λειψοί, το κύριο κατοικημένο νησί, βρίσκονται μεταξύ Πάτμου και Λέρου και ο μόνιμος πληθυσμός του Δήμου ανέρχεται σε 778 κατοίκους σύμφωνα με την απογραφή του 2021.
Στον Δήμο Λειψών δεν καταγράφεται πρόβλημα αδέσποτων σκύλων. Αντίθετα, κατά τα τελευταία χρόνια έχει παρατηρηθεί αυξημένος πληθυσμός αδέσποτων γατών, γεγονός που καθιστά αναγκαία τη συστηματική εφαρμογή μέτρων ελέγχου της αναπαραγωγής, κτηνιατρικής φροντίδας, σήμανσης, καταγραφής, σίτισης, περίθαλψης και προώθησης υιοθεσιών.
Λόγω της νησιωτικότητας και της απουσίας μόνιμης κτηνιατρικής δομής στο νησί, η διαχείριση των αδέσποτων ζώων παρουσιάζει αυξημένες πρακτικές δυσκολίες.
Ο Δήμος Λειψών δεν διαθέτει ιδιόκτητο καταφύγιο αδέσποτων ζώων συντροφιάς ούτε δημοτικό κτηνιατρείο. Λαμβανομένων υπόψη των ιδιαίτερων χαρακτηριστικών ενός μικρού νησιωτικού Δήμου και των δυνατοτήτων που παρέχει το ισχύον θεσμικό πλαίσιο για συνεργασία με φιλοζωικά σωματεία και οργανώσεις, καθώς και λοιπούς νόμιμους φορείς για την υλοποίηση του επιχειρησιακού προγράμματος, η διαχείριση των αδέσποτων ζώων πραγματοποιείται μέσω συνεργασιών με κτηνίατρο, το Φιλοζωικό Σωματείο Λειψών, εθελοντές και λοιπούς συνεργαζόμενους φορείς. Για την ασφαλή περισυλλογή, μεταφορά, προσωρινή φιλοξενία, κτηνιατρική περίθαλψη, στείρωση και επανένταξη των ζώων αξιοποιούνται τα κατάλληλα μέσα και οι προβλεπόμενες από τη νομοθεσία διαδικασίες.
 Για τον λόγο αυτό αναπτύσσεται συνεργασία μεταξύ του Δήμου, ιδιώτη κτηνιάτρου, του Φιλοζωικού Σωματείου Λειψών, εθελοντών και λοιπών φορέων, με στόχο την περισυλλογή, ασφαλή μεταφορά, στείρωση, περίθαλψη, σήμανση και γενικότερη προστασία των αδέσποτων ζώων.

2. Απολογισμός δράσεων – Πρόοδος προγράμματος
Κατά τα τελευταία έτη έχει ενισχυθεί σημαντικά η οργανωμένη προσπάθεια για τον έλεγχο του πληθυσμού των αδέσποτων γατών και τη βελτίωση των συνθηκών διαβίωσής τους.
Έτος 2025
Κατά το έτος 2025 πραγματοποιήθηκαν:
· 53 στειρώσεις αδέσποτων γατών με μέριμνα του Δήμου Λειψών
· 86 στειρώσεις με τη συνδρομή της Cat Care Lipsi
Συνολικά κατά το 2025 πραγματοποιήθηκαν 139 στειρώσεις αδέσποτων γατών.
Έτος 2026
Κατά το έτος 2026 και μέχρι τη σύνταξη του παρόντος πραγματοποιήθηκαν:
· 110 στειρώσεις αδέσποτων γατών από ομάδα Ολλανδών εθελοντών κτηνιάτρων, οι οποίοι δραστηριοποιήθηκαν σε συνεργασία με το Κτηνιατρικό Κέντρο Λέρου,
· 5 επιπλέον στειρώσεις μέσω της Cat Care Lipsi.
Συνεπώς, κατά το 2026 έχουν πραγματοποιηθεί μέχρι σήμερα 115 στειρώσεις.
Συνολικά, κατά τα έτη 2025 και 2026 έχουν πραγματοποιηθεί τουλάχιστον 254 στειρώσεις αδέσποτων γατών, γεγονός που αποτυπώνει τη συστηματική προσπάθεια περιορισμού της ανεξέλεγκτης αναπαραγωγής.
Παράλληλα, ο Δήμος Λειψών έχει προχωρήσει μέχρι σήμερα σε ηλεκτρονική σήμανση και καταγραφή 56 αδέσποτων γατών.
Η συνέχιση και ενίσχυση των στειρώσεων αποτελεί βασική προτεραιότητα του προγράμματος, καθώς η σταδιακή μείωση των γεννήσεων αποτελεί τον αποτελεσματικότερο και πλέον βιώσιμο τρόπο ελέγχου του πληθυσμού των αδέσποτων γατών.

3. Συνεργασία με φορείς και εθελοντές
Ο Δήμος Λειψών επιδιώκει σταθερά τη συνεργασία με το Φιλοζωικό Σωματείο Λειψών, φιλόζωους κατοίκους, εθελοντές, κτηνιάτρους και οργανώσεις που μπορούν να συνδράμουν στην αποτελεσματικότερη εφαρμογή του προγράμματος.
Ιδιαίτερη σημασία έχει η συνεργασία που έχει αναπτυχθεί με την Ομάδα Αιγαίου και το αρμόδιο Τμήμα Φιλοζωίας της, στο πλαίσιο της οποίας έχουν πραγματοποιηθεί δράσεις και πρωτοβουλίες για την προστασία των αδέσποτων ζώων.
Κατά τα προηγούμενα έτη, έπειτα από σχετική επικοινωνία και συνεργασία, πραγματοποιήθηκε δωρεά ζωοτροφών μέσω της Ομάδας Αιγαίου, οι οποίες διατέθηκαν για τις ανάγκες σίτισης αδέσποτων ζώων.
Παράλληλα, εκπρόσωπος του Δήμου συμμετείχε σε εκπαιδευτικό πρόγραμμα της Zero Stray Academy, με αντικείμενο τη σύγχρονη διαχείριση των αδέσποτων ζώων, τη σημασία της πρόληψης, των στειρώσεων και της οργανωμένης καταγραφής.
Ιδιαίτερα σημαντική εξέλιξη αποτελεί επίσης η συνεργασία για την αξιοποίηση της Πανελλήνιας Πλατφόρμας Υιοθεσίας Αδέσποτων Ζώων Συντροφιάς, που λειτουργεί στο πλαίσιο του Εθνικού Μητρώου Ζώων Συντροφιάς (ΕΜΖΣ), με σκοπό την προβολή αδέσποτων γατών των Λειψών που είναι διαθέσιμες προς υιοθεσία και τη διευκόλυνση της αναζήτησης κατάλληλης οικογένειας.
Η επίσημη πλατφόρμα επιτρέπει σε εξουσιοδοτημένους Δήμους και εγγεγραμμένα φιλοζωικά σωματεία να αναρτούν ζώα προς υιοθεσία και αποτελεί το θεσμοθετημένο ψηφιακό εργαλείο για την προώθηση των υιοθεσιών. 
Σε συνεργασία με την Ομάδα Αιγαίου και το Τμήμα Φιλοζωίας της, ξεκίνησε από τους Λειψούς η αξιοποίηση της ψηφιακής αυτής δυνατότητας για την προώθηση υιοθεσιών αδέσποτων γατών του νησιού, ενισχύοντας σημαντικά τη δυνατότητα αναζήτησης νέων οικογενειών και εκτός των γεωγραφικών ορίων του Δήμου.

4. Στόχοι του Επιχειρησιακού Προγράμματος 2026
Κεντρικός στόχος του Δήμου Λειψών είναι η εφαρμογή ενός σταθερού και βιώσιμου συστήματος διαχείρισης του πληθυσμού των αδέσποτων γατών, με προτεραιότητα στην πρόληψη, στις στειρώσεις, στην κτηνιατρική φροντίδα και στις υιοθεσίες.
Στο πλαίσιο αυτό προβλέπονται:
α) Συστηματικές στειρώσεις
Συνέχιση των στειρώσεων αδέσποτων γατών σε τακτά χρονικά διαστήματα, με προτεραιότητα στις περιοχές και αποικίες όπου παρατηρείται μεγαλύτερη αναπαραγωγική δραστηριότητα.
Οι γάτες θα υποβάλλονται στην απαιτούμενη κτηνιατρική εξέταση και, εφόσον η κατάσταση της υγείας τους το επιτρέπει, στις προβλεπόμενες κτηνιατρικές πράξεις.
β) Ηλεκτρονική σήμανση και καταγραφή
Συνέχιση της ηλεκτρονικής σήμανσης με microchip και της προβλεπόμενης καταγραφής των αδέσποτων ζώων στο ΕΜΖΣ.
γ) Κτηνιατρική περίθαλψη
Παροχή περίθαλψης σε τραυματισμένα, ασθενή ή άλλα αδέσποτα ζώα που χρήζουν κτηνιατρικής φροντίδας, συμπεριλαμβανομένων των αναγκαίων διαγνωστικών εξετάσεων, φαρμάκων, θεραπευτικών πράξεων και αναλώσιμων υλικών.
δ) Περισυλλογή και ασφαλής μεταφορά
Ενίσχυση του διαθέσιμου εξοπλισμού για την ασφαλή περισυλλογή και μεταφορά των ζώων, ώστε οι σχετικές διαδικασίες να πραγματοποιούνται με ασφάλεια τόσο για τα ζώα όσο και για τους ανθρώπους που συμμετέχουν σε αυτές.
ε) Σίτιση και παροχή νερού
Συνέχιση της οργανωμένης παροχής τροφής και νερού σε κατάλληλα σημεία, σε συνεργασία με το Φιλοζωικό Σωματείο και τους εθελοντές που φροντίζουν τις αποικίες αδέσποτων γατών.
στ) Παρακολούθηση αποικιών
Συστηματικότερη παρακολούθηση των αποικιών γατών, με στόχο την καλύτερη εκτίμηση του πληθυσμού, τον εντοπισμό νέων μη στειρωμένων ζώων και την έγκαιρη αναγνώριση ζώων που χρήζουν περίθαλψης.
ζ) Αναδοχές και υιοθεσίες
Προώθηση της αναδοχής και της υπεύθυνης υιοθεσίας ζώων, ιδιαίτερα νεαρών, κοινωνικοποιημένων ή άλλων ζώων για τα οποία κρίνεται ότι η υιοθεσία αποτελεί καταλληλότερη λύση από την επανένταξη.
Για τον σκοπό αυτό θα αξιοποιείται η Πανελλήνια Πλατφόρμα Υιοθεσίας Αδέσποτων Ζώων Συντροφιάς του ΕΜΖΣ. Σύμφωνα με την επίσημη λειτουργία της πλατφόρμας, τα αδέσποτα ζώα που προορίζονται για υιοθεσία αναρτώνται σε αυτήν. 
η) Ενημέρωση και ευαισθητοποίηση
Υλοποίηση, όπου είναι εφικτό, ενημερωτικών και παιδαγωγικών δράσεων στο νησί και στο σχολείο, με στόχο την καλλιέργεια υπεύθυνης στάσης απέναντι στα ζώα, την πρόληψη εγκαταλείψεων και την προαγωγή της φιλοζωίας.
θ) Συνεργασία με εθελοντές και φορείς
Περαιτέρω ανάπτυξη του δικτύου συνεργασίας μεταξύ Δήμου, Φιλοζωικού Σωματείου, κτηνιάτρων, εθελοντών, κατοίκων και λοιπών οργανώσεων.
5. Αξιοποίηση πρόσθετης χρηματοδότησης για τη διαχείριση των αδέσποτων ζώων συντροφιάς 
Στο πλαίσιο της πρόσθετης χρηματοδότησης, που έχει εγκριθεί για την ενίσχυση των δράσεων προστασίας και διαχείρισης των αδέσποτων ζώων συντροφιάς, ο Δήμος Λειψών προγραμματίζει την αξιοποίηση του διαθέσιμου ποσού για την κάλυψη πραγματικών και καταγεγραμμένων αναγκών του προγράμματος, σύμφωνα με τους όρους επιλεξιμότητας της χρηματοδότησης και την κείμενη νομοθεσία.
Οι ανάγκες αυτές έχουν προσδιοριστεί λαμβάνοντας υπόψη και τις προτάσεις του συνεργαζόμενου κτηνιάτρου και του Φιλοζωικού Σωματείου Λειψών και αφορούν ενδεικτικά:
· προμήθεια κατάλληλων ζωοτροφών για τις ανάγκες σίτισης των αδέσποτων γατών,
· προμήθεια φαρμακευτικού και κτηνιατρικού υλικού,
· διαγνωστικά τεστ και κτηνιατρικά αναλώσιμα,
· υλικά που απαιτούνται για τη διενέργεια στειρώσεων και λοιπών κτηνιατρικών πράξεων,
· μέσα ασφαλούς περισυλλογής και χειρισμού των ζώων,
· πλαστικά κλουβιά μεταφοράς διαφόρων μεγεθών,
· μεταλλικά κλουβιά/κλωβούς μεγαλύτερου μεγέθους για ασφαλή προσωρινή φιλοξενία και μεταφορά,
· εξοπλισμό και αναλώσιμα προσωρινής φιλοξενίας και μετεγχειρητικής φροντίδας,
· καθώς και λοιπό αναγκαίο εξοπλισμό ή υλικό που συνδέεται άμεσα με την περίθαλψη, προστασία, μεταφορά, σίτιση και φροντίδα των αδέσποτων ζώων.

Οι ακριβείς ποσότητες, τεχνικές προδιαγραφές και επιμέρους δαπάνες θα προσδιοριστούν στο στάδιο υλοποίησης των σχετικών προμηθειών, σύμφωνα με τις πραγματικές ανάγκες, τις τεχνικές υποδείξεις του κτηνιάτρου και του Φιλοζωικού Σωματείου, τις επιλέξιμες δαπάνες της χρηματοδότησης και τις νόμιμες διαδικασίες προμηθειών του Δήμου.
Στόχος μέσω του παρόντος επιχειρησιακού προγράμματος είναι η οικονομικά αποδοτική αξιοποίηση του συνόλου της χρηματοδότησης και η προμήθεια ειδών κατάλληλης ποιότητας και προδιαγραφών, ώστε το διαθέσιμο κονδύλιο να μετατραπεί σε ουσιαστική και μακροχρόνια υποστήριξη του προγράμματος.


6. Προγραμματισμός κτηνιατρικών υπηρεσιών έτους 2026-2027
Με βάση τις εκτιμώμενες ανάγκες που έχουν καταγραφεί σε συνεργασία με τον κτηνίατρο, προγραμματίζονται ενδεικτικά οι ακόλουθες ποσότητες:
	Α/Α
	Είδος δράσης/εργασίας
	Ενδεικτικός αριθμός ζώων

	1
	Περισυλλογή – στείρωση – αποπαρασίτωση – εμβολιασμός – επανένταξη
	50

	2
	Περίθαλψη ασθενών και τραυματισμένων αδέσποτων ζώων
	50

	3
	Αντιλυσσικός εμβολιασμός
	50

	4
	Ηλεκτρονική σήμανση με microchip και καταγραφή
	50


Με βάση τις τιμές μονάδας του υφιστάμενου προϋπολογισμού, η ενδεικτική οικονομική αποτύπωση έχει ως εξής:
	Είδος εργασίας
	Τιμή μονάδας
	Ποσότητα
	Ενδεικτική δαπάνη

	Περισυλλογή – στείρωση – αποπαρασίτωση – εμβολιασμός – επανένταξη
	60,00 €
	50
	3.000,00 €

	Περίθαλψη ασθενών/τραυματισμένων ζώων
	50,00 €
	50
	2.500,00 €

	Αντιλυσσικός εμβολιασμός
	15,00 €
	50
	750,00 €

	Σήμανση με microchip και ηλεκτρονική καταγραφή
	20,00 €
	50
	1.000,00 €

	ΣΥΝΟΛΟ ΧΩΡΙΣ ΦΠΑ
	7.250,00 €
	
	

	ΦΠΑ 24%
	1.740,00 €
	
	

	ΣΥΝΟΛΟ ΜΕ ΦΠΑ
	8.990,00 €
	
	


CPV: 85200000-1 – Κτηνιατρικές υπηρεσίες

7. Χρονοδιάγραμμα υλοποίησης
Οι δράσεις του παρόντος επιχειρησιακού προγράμματος θα υλοποιούνται καθ’ όλη τη διάρκεια του έτους και ανάλογα με τις ανάγκες που προκύπτουν.
Ιδιαίτερη προτεραιότητα θα δίνεται:
· στις στειρώσεις κατά τις κατάλληλες περιόδους,
· στην άμεση αντιμετώπιση τραυματισμένων ή ασθενών ζώων,
· στη σταδιακή αύξηση των ηλεκτρονικά σημασμένων και καταγεγραμμένων αδέσποτων,
· στην προμήθεια του αναγκαίου εξοπλισμού και αναλώσιμου υλικού,
· στη συστηματική παρακολούθηση των αποικιών,
· στην προώθηση των ζώων που μπορούν να υιοθετηθούν μέσω της Πανελλήνιας Πλατφόρμας Υιοθεσίας,
· και στη συνεχή συνεργασία Δήμου, κτηνιάτρου, Φιλοζωικού Σωματείου και εθελοντών.

8. Παρακολούθηση και αξιολόγηση
Η εφαρμογή του επιχειρησιακού προγράμματος θα παρακολουθείται από τα αρμόδια όργανα του Δήμου και την προβλεπόμενη από τη νομοθεσία επιτροπή, σε συνεργασία με τον κτηνίατρο και τους εμπλεκόμενους φορείς.
Θα επιδιώκεται η καταγραφή των στειρώσεων, των σημάνσεων, των περιστατικών περίθαλψης, των υιοθεσιών και των λοιπών παρεμβάσεων, ώστε να είναι δυνατή η αξιολόγηση της αποτελεσματικότητας του προγράμματος και η προσαρμογή του στις πραγματικές ανάγκες του νησιού.

9. Συμπέρασμα
Η διαχείριση του πληθυσμού των αδέσποτων γατών στους Λειψούς απαιτεί συνέχεια, συστηματική εφαρμογή στειρώσεων και συνεργασία και δεν μπορεί να αντιμετωπιστεί με αποσπασματικές ενέργειες.
Τα αποτελέσματα των τελευταίων ετών, και ιδιαίτερα οι 254 στειρώσεις που πραγματοποιήθηκαν κατά τα έτη 2025–2026, η ηλεκτρονική σήμανση 56 αδέσποτων γατών, η ενεργοποίηση εθελοντών και συνεργαζόμενων φορέων και η αξιοποίηση της Πανελλήνιας Πλατφόρμας Υιοθεσίας δημιουργούν τις προϋποθέσεις για μια περισσότερο οργανωμένη και αποτελεσματική πολιτική.
Το υπόλοιπο από την χρηματοδότηση των 15.000,00 € παρέχει στον Δήμο τη δυνατότητα να καλύψει τις ανάγκες κυρίως στον διαθέσιμο εξοπλισμό, τα αναλώσιμα και τη σίτιση αλλά και την κτηνιατρική υποστήριξη, ώστε οι δράσεις να αποκτήσουν συνέχεια και αποτελεσματικότητα.
Βασικός στόχος παραμένει ο σταδιακός και ανθρώπινος έλεγχος του πληθυσμού των αδέσποτων γατών, η διασφάλιση της ευζωίας τους, η προστασία της δημόσιας υγείας και η προώθηση της υπεύθυνης υιοθεσίας, με συνεργασία του Δήμου, της τοπικής κοινωνίας, της κτηνιατρικής κοινότητας και των φιλοζωικών φορέων.


ΕΙΣΗΓΗΣΗ
Κατόπιν των ανωτέρω, εισηγούμαστε την έγκριση του Επιχειρησιακού Προγράμματος Διαχείρισης Αδέσποτων Ζώων Συντροφιάς του Δήμου Λειψών για το έτος 2026, καθώς και την υλοποίηση των προβλεπόμενων δράσεων και την αξιοποίηση των διαθέσιμων χρηματοδοτήσεων σύμφωνα με την κείμενη νομοθεσία και τις προβλεπόμενες διαδικασίες.

Στη σύνταξη του Επιχειρησιακού Προγράμματος συνέβαλαν:
Κούρου Δέσποινα
Αντιδήμαρχος Πολιτισμού
Σύνταξη και επίβλεψη

Κοντραφούρης Μιχάλης
Κτηνίατρος
Κτηνιατρική συνδρομή – καταγραφή αναγκών

Irena Baljak
Πρόεδρος Φιλοζωικού Σωματείου Λειψών
Συνεργασία – καταγραφή αναγκών αδέσποτων ζώων

